text: Esbjergs træner: Nedrykningsfare!
  14 marts 2011 kl. 07.49
  Esbjergs træner Ove Pedersen erkender, at han og holdet er nødt til at tage nedrykningsfaren alvorligt.
  Det strammer til i Superligaens bund for Esbjerg, der med 1-3-nederlaget til Randers har indledt foråret med at tabe to hjemmekampe til hold fra den nederste del af tabellen.
  
  Ikke rosenrødt
  Og træner Ove Pedersen indrømmer da også, at situationen ikke just ser rosenrød ud.
  - Det er absolut tænkeligt, at vi spiller 1. division efter sommerferien. Vi forholder os til virkeligheden.
  
  Meget mere alvorligt
  - Nu har vi tabt til to af vores direkte konkurrenter i bundstriden, og det gør den selvfølgelig meget mere alvorlig, siger Esbjerg-træneren til Morgenavisen Jyllands-Posten.
  Han er tilfreds med den vilje, som hans spillere lagde for dagen, men han er ærgerlig over, at esbjergenserne fodrede Randers' kontramaskine så let, som det var tilfældet specielt ved de to sidste mål.
  Den holdning deler forsvarsspilleren Thomas Gaardsøe.
  - Vi laver lilleputfejl ved alle deres tre mål. Sådanne scoringer får vi aldrig selv. Vi må erkende, at det virkelig ser sort ud, når vi kan lave sådanne fejl, siger den tidligere AaB'er til avisen.
  